
    Za A. A. čije su stvari stajale ispod

ružičaste plahte i I. V., koja će umjesto

iz Mostara na promociju doći iz Raja.

  
    TEMELJI

     

    moja Mama je naučila hodati

brzinom malog putničkog zrakoplova

punom ravninom stopala

uravnotežena

između dvije nadmorske visine

    odlazila bi u ritualnu šetnju

čim joj oblaci brzojavom došapnu kišu

pa se skinula s drvetom u praznom polju

    živo je prestalo nicati

kad su obiteljima rekli da se vole

    posvetila mu je svoju prvu sijedu vlas

onu kratku iza industrial piercinga

koju ni krošnja nije mogla nagovoriti

da nestane pred svijetom

    svojim svijetom

otočkim svijetom

bilo kojim drugim

opipljivim i prostoručnim svijetom

a svaki od tih svjetova

je jednako opipljiv kao i onaj prije

samo poneki ima malo grublju etiketu

pa grebe kožu koja se najmanje vidi

    zaljubljena u drvo

koje može izrasti u bilo kakav život

htjela si je probušiti i srce

i zakopati ga duboko u zemljane temelje

  
    
      ja sam sjemenka visine

s plodnim listovima

Majka i Otac rastu recipročno
    

  
    BUNT

     

    ne osjeća se ugodno u svojoj koži

moja Mama ispod pokrova s bižuterija zakovicama

i patent zatvaračem do pola grla

    okružila ih je prstima

iskrivljenim i nakrivljenim

da Otok vidi njezin naboj

protiv ideje da nešto postoji

samo ako se može uredno pospremiti

i nakon toga nazvati kroničnom boli

    velika bol je u redu kad je kratka

i kad u obliku čahure

može pobjeći silaznim putevima

    tako buntovna

ponekad i s plastičnim detaljima

kad svim novim prosvjednicima

želi pokazati kako se baš ona

prva sjetila tog njihovog nemira

    još uvijek voli da joj nakon

netom usmrćene ptice letjelice

iz slobodnog šumskog uzgoja

pripremljene samo za nju

netko izravna ramena svojom težinom

    manja bol je isto u redu

i učinit će da još malo naraste

    punoljetnost je teška

odraslost još ipak malo više

a moja Mama želi da njezino ime

nema nikakvu bol

  
    PODLAKTICE

     

    moja Mama koristi kemijske pripravke

kako bi s ruku uklonila

sve ono što nije ovdje i sada

    otočka kultura ju je prozvala

plahim vukodlakom u ljudskim riječima

dobro skrivenom opasnosti

za sve one koji zatvaraju svoje životinje

    više volim mačke nego pse

odgovara na prvo provokativno pitanje

uz običajan razgovor

o tome što je i kako običaj

pri posvajanju neke druge četiri noge

    one dišu i jedu

dišu i spavaju

dišu i postoje

dišu

    više voli mačke nego pse

jer otočka kultura

više voli

naivne od prepredenih lutalica

    i ona diše

diše i jede

diše i spava

diše i postoji

diše i komprimira se kao da širinom glave

mjeri može li se progurati do velikogradske četvrti

gdje mačke koje voli više od pasa

ne vide što je i kako

pogrešno s njezinim podlakticama

  
    OTKAZ

     

    moja Mama je svoj prvi otkaz

dobila u dobrotvornoj radnji

za spajanje vulkanskih privjesaka

    šuplji sa svih strana

mogu se umočiti u njezine obraze

pognute prema tlu

i kalifornijskim glistama

    ona je jedan funkcionalan zglob

bez nepotrebne vode

u svojim člancima

svojeglavim

pa se može izvrnuti i smočiti

u svakoj trodimenzionalnoj lokvi

    morala je isprazniti svoj ormarić

za čiste bijele potkošulje

i predati ključ onome što dolazi nakon

također u bijeloj potkošulji

ispod uniforme ispeglane na crtu

    vrijeme koje dolazi nakon

je isto toliko svojeglavo

    ne isto

to ne postoji

dvije količine nikada ne mogu biti potpuno iste

    vrijeme koje dolazi nakon

je skoro isto toliko svojeglavo

pa će svoj jedan unutarnji rub

ostaviti neispeglan i mokar

  
    PISMO

     

    mojoj Mami je njezina Mama

uvijek govorila

da je svijet jedno opasno mjesto

    svijet počinje u moru

između njihovog Otoka

i obale za preradu plivača

kad ih nemani s početka tog svijeta

povuku za peraju

prerađenu od nestalog Oca

koji je isto tako mislio da zna plivati

    moja Mama je svojoj Mami odgovarala

da se ona ne boji

ni morskih nemani

ni tvornica s visokim dimnjacima

    samo onoga što će se dogoditi s krticama

kad ni Otok ni obala

više ne budu imali nijedno stablo

    svijet je opasno mjesto

jer je za jedan list papira

potrebno stablo od dvadeset godina

a taj list može dati samo dvije osmrtnice

    s jednim stablom odlaze

dva djetlića

deset kilograma korisnih kukaca

i inicijali jedne velike ljubavi

    mojoj Mami je njezina Mama

uvijek govorila

da je taj opasan svijet može ubiti

čak i prije njezinog vremena

a dug život znači

svakodnevni odlazak u trgovinu

pa spavanje po najvećem Suncu

    moja Mama je svojoj Mami

prije odlaska napisala

da ona ne mora živjeti dugo

ali da će ipak pokušati

nije cijeli svijet tako opasno mjesto

  
    PAROBROD

     

    ružičastom je plahtom pokrila svoje stvari

i rekla da odlazi na godinu dana

prvim jutarnjim parobrodom

koji staje u svim većim gradovima

    ponijela me u preklopnoj kutiji

zajedno sa svojim mliječnim zubima

    metodološki poredani

prema visini mršavijeg korijena

otporni su na selidbene karijese

    vrlo vjerojatna pojava

    na zvuk zvona poljubila je

kapetanovu ruku za dobru plovidbu

    još vjerojatnija pojava

    polazak je bio miran u njenim prsima

čvrsto stegnutim u maramu

s mehaničkim brojačem

do kraja prve godine

kada bi svako srce već trebalo zacijeliti

    najvjerojatnija pojava

  
    
      ja sam prenosiva

samo u hermetički zatvorenim prostorima

Majka i Otac imaju duboko korijenje
    

  
    STAN

     

    moja Mama je svoj novi dom

na mjesec ili godinu dana

ako najmodavka ima nježne ruke

pronašla na sedmom katu zgrade

u Velikom Gradu

    rođena u kamenoj prizemnici

boji se visina

da ne popuca armatura

i baci je u podrum bez prozora

    podrum je kraljevstvo gladnih štakora

    najmodavka rodom i prstima s njezinog Otoka

ispred zgrade prodaje čajnu mješavinu

protiv usputne nesanice

i onih najgorih prizemnih otpora

kad usputna nesanica postane dnevna trzavica

    podrum je kraljevstvo s nacrtanim prozorima

    molimo zatvorite svoje podrumske pretince

i nahranite svoje štakore

svi imate po jednog – s neutralnim izrazom lica

i mekanim tijelom da se lakše oblikuje

    Veliki Grad je netko oblikovao preko noći

debela linija

tanka linija

sjena

polukrug

    molimo zatvorite u svoje podrumske pretince

sve ono što se ne želi spojiti

i ljubazno pozdravite svojeg štakora

    Velikom Gradu je blizu prvih jutarnjih sati

taj netko tko ga je nacrtao u vlažnoj glini

rekao da će jednom imati cijeli splet linija

ali to će tek doći

neka ne razmišlja o tome

sad se još mora stvrdnuti

    molimo prozračite svoje podrumske pretince

i nemojte zalupiti vratima na odlasku

štakori su jako plašljive životinje

  
    ZRIKAVCI

     

    u hodniku je zapalila mirisni štapić

s aromom borovine

prije odlaska žurno uhvaćene

u spremnik za najsitnije životinje

    zrikavci i ostali šiljasti kukci

pridružili su se iznenadnom bijegu

moje Mame

u otočkim predjelima će uskoro

buknuti veliki požar

    spavaju u podnim pukotinama

ispod njezinog kreveta

urbani

ruralni

vodeni

dok se na prepad ne probude

i pokrenu novu plesnu skupinu

    ne jer nešto umire

nešto se stvara

    kuća u kojoj su odrasli

držala je amaterska natjecanja

za sve vrste letjelica čije se matice

ne boje blještavih kostima

    to je na kraju krajeva samo odjeća

i neće značiti mnogo za njihov rast

    doplivali su dubokim morem

pa mrežom riječnih kanala

sa sljedećim naraštajem slobodnih umjetnika

u svojim stopalima

  
    STRAH

     

    moja Mama je otuđila svemirski magnet

da izliječi svoj strah od divovskih semafora

    oboljeli od dječačke žutice

prepustili su je samoj sebi u prelasku zebre

spljoštene na izolinije uskog struka

    sve gradsko

se razdijelilo na tjelesno

sve gradsko

ne znači da se otočko potopilo

sve gradsko

se programiralo tako da ima dovoljno za sve

    prvo prolazi onaj koji zadržava smjer

autobus s turistima u tranziciji

pa pješak velikih dlanova

u naglom skretanju prema težišnici

    ušla je u njihov zamah

vrhovima svojih nešto manjih dlanova

za raspoznavanje oglasa

na betonskim stupovima

    molimo ne vežite bicikle uz ogradu

ni svoja tijela

tramvaji voze po točno određenom rasporedu

    ponekad

a to ponekad je dovoljno

da se sastavi u omeđenu zamišljenost

    gradski promet je svemir za sebe

manje širok i strašan

od kata sa susjedima koji ne znaju

tko si ni što radiš u Velikom Gradu

  
    KRIZA

     

    deseto jutro

u garsonijeri s tapetama

koje nikada nisu bile ravne

svakom samcu

donosi još jednu krizu identiteta

    Majka je umislila da je Otac

s praznom utrobom

pa iskrivljuje kralježnicu

da ne bude jedina

koja će se nazivati majkom

    sušenje je dubinski proces

a zima teška

i nikome ne traje isto

    prvu polovicu

svakodnevno pada kiša

nešto manje susnježice i tuče

tek toliko da ogrebe odvodne cijevi

i ostavi ih oprezne

    a onu drugu se

sušenje množi

i više nikome ne izgleda isto

    moja Mama je umislila

da je usamljeni Otac

pa prvi dio mora trajati što duže

zakopati se što dublje

da je onaj drugi dio zime

nikada ne pronađe

    nikada ima isti broj slova kao i uvijek

pa to onda sigurno znači isto zar ne

    uvijek

nikada

sada

onda

    zaista znače isto na deseto velikogradsko jutro

  
    ŠIŠKE

     

    nakon svog prvog živčanog sloma

u Velikom Gradu

moja si je Mama

tupim vrtnim škarama

odrezala šiške u obliku zavjese

    ona je pozornica

s ljepljivim oznakama na parketu

tamo čovjek postaje rahla zemlja

    uzela je svoju jezgrovitost

nježno raščlanjenu

na trenutke velikog monologa

i stvorila novu političku struju

    za propitivanje godina

stručne spreme

bračnog i reproduktivnog statusa

planova za otvaranje

vlastite moralne podružnice

jer stvarnost ipak nije crno-bijela

    rekli su da puno priča

malo jede

i smije se iz dubine dijafragme

a trebala bi iz uspravnog tjemena

  
    LIJEK

     

    izgradnja modelnih suhozida

je stabilizator raspoloženja

po izboru moje Mame

    vezala se uz slana ulazna vrata

izdužene pukotine

jer možda je već u tim razmišljanjima

kad je lakše nestati

nego zadržati ravnotežu i samo preskočiti

    zavojitost je prirodno stanje

svake džepne makete

    vezala se kao klizaljke

koje se ne bi trebale tako vezati

labavo i nedorečeno

da noge upadaju

jedna prema drugoj

nedorečenost krivi tijela

    a njezino će uskoro

jer možda je već u tim godinama

kad sol nagriza površinsku ravninu lica

to isto reći nekom drugom tijelu

    zavojitost je prirodno stanje pada

na proizvoljan bok

  
    ZUBI

     

    mojoj Mami još uvijek rastu umnjaci

već nekoliko dana na ratnoj nozi

od onog kad su se lijeva i desna strana

posvađale zbog razlike u procjenama

optimalnog vremena za sljedeći zagrljaj

    nijedna nije htjela priznati

da se upravo ona mogla javiti

kao dobrotvorna davateljica cakline

i bar jednom djetetu ublažiti prijelaz

s punomasnog mlijeka na krutu hranu

    sama je odlučila zarezati zubno meso

moja Mama s povećanim rizikom od paradentoze

prije no što neka od zaraćenih strana

raspori cijelu šupljinu

    ovaj rat već predugo traje

pomislila je kriomice lašteći rub slivnika

da Veliki Grad ne primijeti njezinu otvorenu ranu

  
    KEKSI

     

    moja Mama strepi

od počinjenja krivičnog djela

velike samoće

    razgovarala bi o malim stvarima

gdje kupiti najbolju biljnu dohranu

kako spasiti sadnicu kad njezin život

prestane biti mala svakodnevna stvar

o nešto većim dogodovštinama

od prethodnog jednako velikog dana

    svakako i poslušala pronicljive savjete

o najboljem mazivu za suho korijenje

    pa ipak

ne razumije što misli kad je netko u vlaku pita

gdje ide tako rano

zašto nosi tako veliku torbu

nije li joj neugodno u tako kratkoj suknji

kako će provesti ostatak dana kad je vrate

zbog nedoličnog odijevanja

    moja Mama putuje do mjesta izobrazbe svojih laktova

zar joj ne piše na čelu

visokom i snažnom

    ispekla je slatki mito s komadićima sebe

isto tako visoke i snažne

vozaču i slučajnom kontroloru

s dodatnom žličicom kokosovog maslaca

za najveće dogodovštine

kad to jutro zaboravi svoj jednogodišnji pokaz

  
    SLJEPOĆA

     

    moja Mama ocjenjuje

svaki novi dan u Velikom Gradu

    ujutro crven ili narančast

navečer stapa svoj odgovor

s prazninama na gipsanom okviru

i svim nesretnim događajima

ptica selica bez termalne izolacije

    ovo podneblje postaje okrutno

govore u isti glas koji ne želi otići

    zaokružuje ispruženi broj

između jedne i više znamenki

ujutro plave ili zelene

navečer uklopljene s elipsama

i svim nesretnim slučajnostima

što potiču sitne smrti laganih tijela

    oslijepila je

moja Mama

na guste listove crne kronike

  
    PRIMIRJE

     

    sramota je u ovo vrijeme duševnih kriza

obrisati nos na ulici

to rade samo bolesni ljudi

a ona nije bolesna

cijepila se protiv svih

prijenosnih žalosti

    Veliki Grad se prehladio od previše lica

što mu ne govore koliko im prisnosti treba

za čvrste udove

i primjerenu rotaciju tih udova

bilo kojom brzinom

    previla mu je dišne puteve

gazom od otočkog raslinja

moja Mama

uvijek zdravog tijela

    ispričao joj je

kako je sam još od srednje škole

kako je raznosio novine

i okretao pljeskavice

da prehrani sva ta usta

na svojoj koži

    Veliki Grad je još veći otac

    bio bi to početak

jedne divne ljubavne priče

da ga nije upoznala kao udovica

  
    
      ja sam trenutak

u uskom gradskom prostoru

Majka je i Otac i Majka
    

  
    SAN

     

    moja Mama mijenja posteljinu

na dan posta po Mjesečevoj dijeti

    ne spava ni onaj prije ni onaj poslije

pa ritmičnim marširanjem

iscrtava koncentrirane kvadrate

dok ne umori nervozu u svojim nogama

    klinika za okolinski ukorijenjene poremećaje spavanja

primila ju je preko reda

po interventnoj preporuci otočkog liječnika

u Velikom Gradu je izučio svoj zanat

    telegrafski govori o svojim snovima

nijemi sepija film

na vjernoj replici okamenjene bure

svaki pokret električni signal

do onoga što je zakopano

ispod njezine kose

    paralelna nijema sepija stvarnost

    zaspi na svježoj jastučnici

drugi dan nakon posta po Mjesečevoj dijeti

ovaj put s nešto umornijim nogama

    sljedeća mijena će biti mekša

pomislila je u svom prvom snu u boji

  
    STROJ

     

    moja Mama je odvažna utorkom

za vrijeme tjednog održavanja

velikogradske željeznice

najmanje štetnog na one dane

kad najviše ljudi uzima bolovanje

    mikropredah nakon ponedjeljka

zapravo samo krivo shvaćenog

jer on se ne protivi usporenim danima

ni slobodnim strujanjima riječi

    metamorfozna promjenjiva nestabilna dinamična elastična

varijabilna relativna pokretna prilagodljiva

pretvara se u prugu ispred gradskog haustora

pa tako ispružena

zamišlja da u svoj organizam

ugrađuje finu mehanizaciju

upravo na one dane

kad najviše ljudi uzima bolovanje

    dan je još samo jedna čestica

koja može slobodno strujati kroz vagone

i njihova tijela

    jednolika održiva stabilna uravnotežena kruta kontinuirana

uzemljena statična tvrdoglava

pojela je strojnu pozadinu

s otpornom genetikom

    dan je još samo jedna čestica

koja može strujati u različitim smjerovima

i voljeti tijela koja ne vole sebe

pa se zato razbole

ozdrave

a onda možda ipak i zavole

  
    DIZALO

     

    moja Mama ne postoji

ako nije navedena kao organizator

susreta kućnog savjeta

    iz svakog stana po jedan

čovjek

životinja

greda

i zavičajna vaza

    svake prve subote u mjesecu

nakon šest popodne

kad djeca odu na nogomet

produženo druženje dvije ulice dalje

u ono zadnje kino koje je opstalo

jer je globalnom gigantu

prodalo dušu i plišana sjedala

    a stariji roditelji na bridž/belu/briškulu

pa bar jedan od članova sendvič generacije

može subotom nakon šest popodne

dati glas za obnovu svog ekosustava

    ona se pretvara u to staro dizalo

što škripi i zavija

pa čita ugovorne predgovore

svakom članu kućnog savjeta

koji je zaista došao tu subotu

nakon šest i prije sedam popodne

    njezine ruke su debeli kablovi

počinju u ključanicama praznim od papira

i spuštaju do podrumskih odjeljaka

za sve anonimne, planetarno osviještene glasove

kako se cirkulacija materije

ne bi prekinula odlaskom jedne obitelji

    ogrnula je njihove misli

glasača jednobojne fasade jer smo svi sve sličniji

svojom ugovornom propagandom

o ženskom tijelu izvan svoje obitelji

  
    GRAFIT

     

    moja Mama se uspela na onu razinu Grada

gdje tuga postaje grafit

na ogradi povijesnog instituta

    historiografija počinje

bez interpunkcijskih znakova

pa razmacima odjeljuje obroke

pune ugljikohidrata i bjelančevina

za emocije koje se moraju uravnotežiti

    u prolazu je ostavila

veliki val u akrilnoj mahovini

i progutala prostoručnu skicu

žene bez lica

    spremila ju je u unutrašnji džep

second hand košulje

koju nosi svako otočko dijete

prije no što nauči

da je prehrana stvar izbora

    historiografija se nastavlja

ponekim plahim zarezom

na etiketi s mikronutrijentima

pažljivo raspoređenim

prema nadmorskoj visini postanka

    postale su prijateljice

žena bez lica i moja Mama

koja je počela otpuštati tragove svoje tuge

    izabrale su da neće pojesti jedna drugu

  
    ISPRAVE

     

    u moju Mamu se zaljubljuju

svi muškarci i žene

koji do kraja jutarnje smjene

na dnu vlasničkog lista svog imena

promijene glazbenu vjeroispovijest

    bila bi im lijepa žena

za pokazivanje u operi

ovaj tjedan kad Elina Garanča

dolazi u narodno kazalište

otpjevati svoje najveće hitove

sa suprugom dirigentom

    oni ne mogu putovati

niti se odvojeno verati po zgradama

dok im se imena

pravomoćno drže za ruke

    u svim ispravama

novčanicima od prave zmajske kože

pljesnivim arhivskim kutijama

od vremena njihovog prvog koncerta

    bila bi im ljepša

od drugih također lijepih žena

sa sličnih otoka

morskih

riječnih

ponekad jezerskih ili vulkanskih

    ime je tako uobičajena afera

govori moja Mama

dok se samo svojim tijelom

penje na krov narodnog kazališta

i plahom golubu nudi gutljaj crnog vina

    bez imena i vremena

uzet će se upravo oni

kad ostanu

posljednja žena i posljednja životinja

na dalekom Otoku

  
    SLADOLED

     

    samo su jednom rekli volim te

moja Mama i Veliki Grad

jer je tada ulicom prolazio

kamion sa sladoledima

pa su poželjeli ponovno biti djeca

    djetinjstvo je cijelo

još nekoliko izjavnih rečenica

rastegnutih do sljedeće

progresivne godine

zareza

zapravo samo proširene točke

kad zauste još jednom

    i ja tebe

od prvog dana

samo danas

samo zauvijek

samo dok ogledni katapult

ne ispali uskličnik za kraj

  
    
      ja sam sjecište svih sjemenki

koje postaju slatka navika

Majka smo i Majka i ja
    

  
    KLIJANJE

     

    prvog se toplog vikenda u Velikom Gradu

ta jedna keramička teglica

koju je ponijela sa sobom

učinila vrlo praznom

    bila bi dobro mjesto

za početak jednog neobičnog života

pomislila je s kutijom raznolikog sjemenja

na svojim koljenima

    ja nosim obličje svojeg Oca

u svakoj njegovoj povijesti

    uzrok

povod

zaplet

i oproštaj

    nešto će me ionako morati ubiti

kad proživim svoje godine

pa se pretvorim u mir

    ona koja će postati moja Mama

čvrsto je zažmirila i izvukla prvu sjemenku

što joj se našla pod prstima

  
    
      ja sam početni stadij rasta

iz nečega u nešto drugo

proklijala sam na zubatom Suncu
    

  
    KNJIGA

     

    moja Mama naručuje stručne knjige

u paketima od nekoliko istih primjeraka

svaki put kad umre jedna knjižara

    čita ih u tvrđavi od jastuka

gdje će liječiti moje bolesti iz mašte

poprečni prijelomi niže od zdjelice

mogu se pretvoriti u nasip

na sjecištu prošlih i budućih vegetacija

    zoološki vrtovi nastaju iz prašuma

prašume iz listopadnih šuma

listopadne šume iz niskih šikara

niske šikare iz travnjaka

travnjaci iz plodnog podmorja

a plodno podmorje iz jedne modrozelene Alge

    tako govore evolucijske enciklopedije

tih nekoliko istih primjeraka

s tvrdim ili mekim uvezom

i otiskom mojeg prsta

    palac

ravan

s nekoliko bijelih dlačica

ponovno će narasti iz Alge

koja sada moram biti

  
    JAKNA

     

    stvari u zatvorenim kartonskim kutijama

ljubazno su zamolile biti raspremljene

prije sljedećeg državnog praznika

kažu mogle bi pronaći svoje mjesto

u stanu s ovakvim rasporedom soba

    ponestalo im je zraka

koji još nije prošao

kroz njihove otvore i pukotine

    nakon zadnje plastične čaše i vilice

započela je s cvjetnim posuđem

zatim sredstva za čišćenje drvenih površina

dječja posteljina za jednostruki krevet

i srebrni nakit od mame nečije mame

    ona prva koja više nije živa

a kakve to veze ima s tim

da je ona jedna majka

dala ga je dalje

na posljednji dan sparnog ljeta

    u njemu ima puno negativnih emocija

ne negativnih

to ne postoji

neugodnih

pa se mogu uzeti i oblikovati u nešto drugo

    naše ljeto traje vječno

kao da još uvijek

spava s otvorenim prozorom

pri visokim otočkim temperaturama

    kaže trebat će mi zaklon

da mladi listovi Djeteline

ne presuše u čekanju toplog pljuska

    ona moja koja će još dugo biti živa

ogrnula me smeđom novinarskom jaknom

koju je nosila na dan svog prvog poljupca

  
    VRATA

     

    moja Mama ima obrve na svoju Mamu

spojene pri korijenu metalnog okvira

da bolje raspoznaje

koliko su mi stabljike udubljene

    ja sam njezin spremnik za ključeve

i sve izgubljene stvari

    često ih zaboravlja

pa razigrana Mesožderka

    muhama koje svojom voljom

upravo nahranjena i u dobrom društvu

nikako ne bih na prepad progutala

    gradim spojnicu s teškim vratima

ako baš njihov ključ

odluči ostati još samo jedna

izgubljena stvar

  
    
      ja sam nježni stisak ruke

oko šavova koji će ispasti sami

cvjetam
    

  
    GRIJANJE

     

    moja Mama označuje sve dijelove svog tijela

koje još nije dotaknula štednom grijalicom

Veliki Grad je suh i ponekad hladan

    plinski će se navoji u jednom trenutku

možda ohladiti

izvještavaju radijske stanice

van svog redovnog programa

    svakodnevno se najavljuje

moguće zahlađenje tijekom tekućeg tjedna

nikako sigurno jer Sunce

ipak ima svoju slobodnu volju

    pažljivo prerađen Pamuk

bez omekšivača s umjetnim mirisima

da ne oboli od akutne psorijaze

ili ranjeničkog vitiliga

ako se prečvrsto uhvatim za ovu stvarnost

    stopila sam se

s perutavom kožom njezinih listova

Veliki Grad je suh i ponekad vjetrovit

  
    LADICA

     

    moja Mama vodi mitološku borbu

između kliničkog i organizacijskog pristupa

dječjem plaču

    može me pustiti da prenamijenim

svoje glasnice u komad A5 papira

pa ih u obliku origami ždrala

razderem otvaračem za važne dopise

    ili me prigrliti kao uteg

za te iste vrlo važne dopise

kojima se pretvara u zaokružen doživljaj

velikogradskih zgrada

    ja sam otočka sramežljivost

u ovom privremenom prostoru

s mnoštvom propisa i smjernica

za pravilno nošenje s biljnim suzama

    ako tako poželim i ne mogu se smiriti

ni nakon izmjene krutih pravilnika

u prostranoj ladici radnog stola

može mi pripremiti smještaj

s novim sustavom navodnjavanja

    za njega će unajmiti

najbolje znanstvene novake

jer se Mimoza bojim tvrde vode

  
    KANIBAL

     

    moja Mama ne jede pred drugim ljudima

raženo pecivo s nekoliko poteza nožem za maslac

sakrije pod visoki šešir i zatvori oči

da nitko ne vidi kako žvače tuđu djecu

    mene bi zaštitila od svakog zuba

svoj ljupki Zumbul što pročišćuje zrak

    u bucmastom gomolju skupljam

triler novele o staračkim domovima

krcati su i ostavljeni na rubovima čovječanstva

a moja Mama se boji umrijeti sama

u maloj sobi bez prozora

    kaže zna da se moram roditi

živjeti svoj život

i voljeti svoje ljude

ali neka pričekam još malo

dok izliječi svoj kanibalizam

  
    SAPUN

     

    sljedeći put kad me Mama opere

sapunom za najnježnije mladice

džepnim ću grabljama preorati zemlju

na visokom katu Velikog Grada

    oprezno je polaže

kako bih klasična crvena Ruža

jer svaka nova znanost

potječe iz savršene kružnice

imala dovoljno mjesta

za svoju evoluciju

    ovalnost je naš kompromis

između svega što je određeno

gradskim temeljima

i suzdržanog dodira moje Mame

  
    TELEVIZOR

     

    ljudi koji prvo nauče plivati pa hodati

teško svojoj djeci govore da ih vole

upozorila me Mama da se ne razočaram

ako samo usputno primijeti

kako sjaj u mojim očima dotiče zvijezde

    legenda kaže da sam jednogodišnja sadnica

i uvenut ću ako u svom vidnom polju

imam previše snijega

    legenda se nastavlja

da je moj vrat prilagodljiv svakom izgovoru

jer je dan bio težak

prevruć ili prehladan

stanodavka nestrpljiva

a novi najdraži kafić zatvoren

zbog nedovoljno prostora za svaku majku

koja bi htjela nesmetano dojiti

    Suncokret mogu sažeti svoje tijelo

i rastvoriti ga kao kišobran

za ona popodneva s najvećom šutnjom

    ušla je u stari analogni televizor

lik umiljate ubojice što zatvara zalutale energije

i njezinim glasom rekla

kako je oblik mojih latica

najljepši koji je ikada vidjela

  
    ZIMNICA

     

    moja Mama je više praktična nego glasna

naučile su sjenke

u hermetički zatvorenim pošiljkama

    ulovila ih je organskim sladilom

na još više organskim krekerima

za duge nokte koji neće puknuti

kad zagrebe ovu prijelaznu atmosferu

    napredni oblici zatvaranja

mogu napasti raspoznavanje boja

    daltonizam se nasljeđuje

po majčinoj strani

onoj koja se izgubila u očevoj

plavetnilu ispod te neobične ljubavi

    riječi su zastale u grlu

pohvale i zahvale

razrogačenim očima Rajčice

koja gledam i slušam

gledam i raspoznajem

gledam

    presadila je svoju nježnost

u moje klijetke

  
    MADEŽ

     

    moja Mama je uklonila madež između dojki

čudnovata izraslina pojavio se iznenada

bez pozdrava i uvodne riječi o svojem rodu

    otkupila je zdravu vanjštinu

naoštrenim skalpelom

onoga tko kaže da zna

što je najbolje

za cijeli ljudski rod

    ona ima ruke

noge

nateklu slezenu

i sve tekućine koje mogu procuriti

ako onaj koji kaže da zna

što je najbolje

za cijeli ljudski rod

a to bi trebalo imati neku težinu

uđe preduboko u taj rod

    prolila me

sočnu Lubenicu

po vitkom ožiljku na svojim rebrima

    rod je vitak kao ona

gipka životinja

s rukama

nogama

natečenim repom

i svom tekućinom koja može procuriti

ako ožiljak ponovno procvjeta

  
    
      ja sam snažni zagrljaj

oko godova u tečnoj rotaciji

okoštavam se
    

  
    PČELA

     

    oprosti mi Mama što sam pčeli

u turističkom obilasku naših života

na njihovom početku

sada negdje u sredini

prema dalekom kraju

povjerila tajnu svoje unutrašnjosti

    moji prsti su vitice Jabuke

kovrčave žilnice s ni manje ni više

nego jednako plave i crvene boje

na bijelom papiru

    na tom početku

koji se dogodio upravo nama

bez krvi

samo zemlja

i cjepivo protiv biljnih ušiju

    oprašila je ovu sadašnjost

i odletjela do sljedećeg grada

negdje u njegovoj sredini

bliže prema ubrzanom kraju

koji se sigurno neće dogoditi nama

  
    SLOBODA

     

    moja Mama nije pročitala vijest

o prenapučenosti gradskih zatvora

za prometne prekršaje i nenamjerna ubojstva

tupim vrtnim alatkama

jer je tekst bio dugačak

svakako tmuran i bez slobode izbora

    hoće li doručak sadržavati

jaje na oko ili na zub

pirove slance ili bijelu puter štangicu

sok od zelenog lisnatog povrća

ili voća s optimalnom količinom fruktoze

    okrugla Naranča svako jutro

pozdravim po jedan plod

i otpravim ga na dug put

do njezinih dlanova

    slobodna je ocijediti me

rukama ili električnom napravom

i popiti na početku svakog sljedećeg dana

prije no što bude toliko slobodna

prepustiti me onome što ću postati

na kraju još jedne stanične diobe

  
    PLASTENIK

     

    moja Mama nikome ne želi reći

što bi htjela postati kad još malo odraste

    mogla bi uredno slagati papire

za oporavak visećih mostova

ili izučavati koliko su zidni likovi propusni

jednom će ih ispuniti mlijekom za potpalu

    kad lik produži svoje trajanje

jer lijepo je biti jedna postojanost

a most dostigne plošno stanje stvari

kao društveno bi koristan rad

mogla skupljati njihove dužine

    mogla bi ih držati za ruku

s drugim dlanom na potiljku

uz riječi kako je sve u redu

i da je svijet upravo onakvo mjesto

kakvo je trebao biti

    svijet je izrastao u velikom plasteniku

upravo u to jedino mjesto

kakvo je mogao biti

    nikome ne želi reći da će

od moje sadnice Limuna

napraviti cijeli rasadnik

za otvorene prijelome sitnih kostiju

    prelomit će se jednom

možda

ponekad naravno

jer to što nešto postoji

nije nužna i dovoljna sigurnost

    u redu je da u plastenicima

ne rastu samo lijepe stvari

ispričat će mi jednog dana

kad se izgubim na putu iz trgovine

prodali su sav kruh i mlijeko

  
    VRANA

     

    najbolja prijateljica moje Mame

je sijeda Vrana

    došla joj je na otvoren prozor

dok su njezin i vanjski zrak

razmjenjivali svjetonazore

o civilnim i crkvenim brakovima

i počela govoriti o svojem životu

    Vrana ima zvučno ime

pa sama sebi može biti i muškarac i žena

a ponekad ni jedno ni drugo

kad želi biti

samo još jedna obična zračna struja

    Vrana ima fluidno ime

i voli govoriti o svom radnom vijeku

i bivšim ljubavnicima

kako je otvorila krojačku radnju

za popravke odbjeglih vjenčanica

i ukrasnih mašni

    i jedno i drugo se urezuje u vrat

i iza sebe ostavlja i ili neki drugi veznik

jer nakon svake ljubavi dolazi još nešto

i još nešto

i još

i

    u ljetnim mjesecima

unajmljuje po dvije pomoćnice

tada svako i dobije jedno svoje i

i tako u nizu

i tako

i

    Vrana ima linijsko ime i nikad nije voljela

osim moje Mame kad bi joj skuhala

šalicu Lipinog čaja

od listova koje sam pristala otpustiti

ponekad kaže

da možda još uvijek želi vlastitu djecu

kad već nas ne može naučiti letjeti

  
    MRAVI

     

    moja Mama kupuje dobru karmu

otvorenom teglicom meda

na kuhinjskom stolu

    ove godine jede livadni

iz umjerenih kontinentalnih krajeva

kako ni najmanji ukradeni zalogaj

ne bi zastao od previše gorčine

    mravi prolaze cijeli svijet i mogu joj donijeti sreću

kakvu još nije pronašla u ovim trgovinama

    ti isti mravi nikada ne kradu

oni su jedna poštena vrsta

i uvijek kada uzmu nešto i ostave

    voljela bi mi pružiti još jednu vrstu zemlje

bar pokrov iz kojeg

ću postati cjeloviti Baobab

    na nekoj

možda njezinoj obali

korijenje će mi postati debelo

i puno pitke vode

sa svih strana svijeta

  
    KRIJESNICE

     

    moja Mama se odabrala preobraziti

prvog zubatog dana

kad joj više ne bude trebao dvoslojni pokrivač

pa može razotkriti svoja ramena

i neobrijane pazuhe

    tkanina je ovdje zbog tijela

a ne tijelo zbog tkanine

    do tada će pronaći

alkalno zasićenu svjetiljku

za svoje istinitosti

drugačije od prigradskih i okogradskih

kraće su i manje zavojite

da uvijek zna otkud je došla

i kamo želi stići

    navigacija je ovdje zbog tijela

a ne tijelo zbog navigacije

    ja sam njezin zimzeleni Bor

za koncentrično uklopljene krijesnice

s unaprijed određenim tijekom

spolnog razmnožavanja

    unakrsnim su se labirintima

nastanile duboko u mojoj kori

ako negdje po putu

zametnu pokrivala za oči

a njezina svjetlost

zaslijepi cijelu velikogradsku županiju

    rasvjeta je ovdje zbog tijela

a ne tijelo zbog rasvjete

    moja Mama je već postala velika žena

samo što to ona još ne vidi

  
    ŠUMA

     

    moja Mama voli ispitivati ljude jesu li spremni

ako nije najavljen novi smak svijeta

što bi nas trebao zateći taj mjesec

pitaju za što

za danas, naravno

odgovori im jarkih obraza

    danas je novi dan

kada možemo oprašiti šumu Jablana

  
    TJESNAC

     

    postalo nam je tijesno

u Velikom Gradu s prostranim alejama

i botaničkim terarijem

    obitelj je samo za gledanje

    mojoj Mami bez svoje

i meni raširenoj Sekvoji

    potapa me u biljnom čaju

od dalekih predaka

maslačak i kopriva vulgaris

da mi korijenje ojača

i probije svako staklo

    bili bi mi bliže da sam proklijala

u velikom prostranstvu

čuvali jednom moju djecu

dok nastavljam rasti kroz dimenzije

    stvarno nam je tijesno

u sve manjem Gradu koji se savija i steže

svaku svojoj strani obale

u staklenoj kugli s pješčanim pahuljama

    obitelj smo koja se može i dotaknuti

  
    SVJETIONIK

     

    moja Mama se moli svojim molitvama

prosto proširenim rečenicama

o duhovnoj beletristici

iz trbuha visoke slane građevine

    drugorođeno dijete nije mogla drugačije

nego isploviti poslije mraka

kad joj više nitko ne može reći

koja je knjiga najbolje pluteno veslo

    potajice

nešto jednostavnijim rečenicama

uvijek se htjela vratiti

do svjetionika s velikom tajnom

o tome kako mogu postati

svrhovita grančica Masline

    u njemu je naučila čitati i pisati

    Bog je kaže previše zaokupljen

svojim bogatim unutarnjim svijetom

a Otok broji više kuća nego stanovnika

  
    RASTANAK

     

    Veliki Grad često mijenja svoje stanovnike

ljudi dolaze i odlaze

kad se poštanski sandučići

napune s dovoljno novih ideja

    borba ili bijeg

čudovište iz podzemne željeznice

napada na početku druge godine stanovanja

    obvezala mu se na trodnevnu šutnju

moja Mama

dok ne prođe taj sumanuti poremećaj

teških rastanaka

    susreli su se

na parkiralištu napuštenih ljubavi

i razmijenili svoje uspavanke

za sva životna doba

    Bagrem obrasla sam

oko pozdrava

koji je tada značio zauvijek

  
    ODLAZAK

     

    tog dana kad se ujutro spremala

s aktovkom za svemirske spise

i u visokim cipelama na punu petu

koja ne budi ličinke u grudama šećera

moja Mama me zagrlila tako snažno

da me odvojila od zemlje na ovoj Zemlji

    vodom za veliku sušu

zatvorila je svaku propusnost

na svojoj Palmi

    još me uvijek drži

tako mokru

negdje na svojoj kralježnici

    tog dana je stavila novi miris iza ušiju

soda bikarbona i žlica soli

pa ga u slobodnoj ženskoj formi

ostavila ispred radijatora

na kojem pali cigarete

i sve raspuštene konce iz svojih šavova

    pritisne sebe na cijev

iz te tapete koja nikada neće biti ravna

pa zamisli daleko mjesto

gdje je svaka tišina ljetni dan

  
    
      ja sam sol na ulaznim vratima

u ovdje i sada

počinjem ispočetka
    

  
    POVRATAK

     

    moja Mama izgleda kao žena

koja pliva iz sredine prsnog koša

uzvodno s plimom

podiže se iznad razine mora

nizvodno s osekom

spušta sporednim cestama

do mikrokontinenta

gdje se povratak čita u oba smjera

    lijevo desno

desno lijevo

otok civilizacija

otpor kuća

    sve je ostalo naizgled isto

izraslo do izvjesne razine

na kojoj kvaka

otvara svoju središnju točku

    i mi smo izrasle iz središta

ona iz mojeg i ja iz njezinog

uz djelomično otvoren prozor

da nas ne ubije teški gradski zrak

    nešto jednom hoće

jasno mi je ponovila

na pragu lakšeg morskog disanja

    moja Mama izgleda kao svaka druga mama

koja vanjske kvake otvara polugom

a na unutarnje utiskuje višak soli

jer je tako najčišće za

znatiželjnu sjemenku

što bi prije postala svijet nego jedan korijen

    posadila me u vrtu ispred svoje kuće

